Prvý deň návštevy, po uvítaní a vzájomnom predstavení sa, prebehlo stretnutie so zástupcom spoločnosti SICPA, ktorá je globálnym výrobcom a dodávateľom tlačiarenských farieb pre bankovky a  ceninové dokumenty, ako aj dodávateľom integrovaných bezpečnostných systémov a riešení pre autentifikáciu bankoviek a ceninových dokumentov. Prezentácia spoločnosti zahŕňala predstavenie firmy, jej stručnú históriu, vývoj a produkty, ktoré majú nezastupiteľné miesto z hľadiska technickej ochrany bankoviek a ceninových dokumentov. Súčasťou prezentácie bola bohatá a pestrá škála vzoriek cenín, ktoré prezentovali aplikáciu ochranných prvkov vyhotovených použitím produktov spoločnosti.

Druhý deň sa uskutočnilo stretnutie s technickými a chemickými pracovníkmi. Počas tohto stretnutia boli prezentované špecifické farby používané na tlač cenín a bankoviek. V rámci prezentácie prebehla vecná diskusia o technických detailoch ich využitia v ceninovej tlači a tlači dokumentov. Opäť sme mali možnosť vidieť širokú škálu ceninových dokumentov, prezentujúcich produkciu spoločnosti. V poobedňajších hodinách sa uskutočnila prehliadka laboratórnych priestorov, v ktorých sa vykonáva testovanie vyrobených tlačiarenských farieb, súvisiace s výstupnou kontrolou, ako aj testovanie súvisiace s reklamáciami, resp. inými požiadavkami zákazníkov, ako aj výskum a vývoj.

Tretí deň bol venovaný návšteve fakulty kriminalistiky univerzity v Lausanne (UNIL). Prehliadka vedená zamestnancom univerzity Martinom Furbachom zahŕňala učebné priestory a laboratóriá fakulty kriminalistiky, pričom sme sa predovšetkým sústredili na laboratórne priestory týkajúce sa odvetvia grafickej diagnostiky a prístrojové vybavenie učební a laboratórií. Počas prehliadky prebehli rozhovory s Wiliamsom Mazzellom, forenzným expertom, ktorý je aj členom pracovnej skupiny EDEWG/ENFSI, zamerané na identifikáciu laserových a atramentových tlačiarní, na medzilaboratórne porovnávacie skúšky pracovnej skupiny EDEWG/ENFSI, ako aj  debaty k viacerým zaujímavým odborným článkom uverejnených v The American Society of Questioned Document Examiners.

Štvrtý deň pokračovalo stretnutie s technickými a chemickými pracovníkmi spoločnosti SICPA. Stretnutie bolo zamerané na niektoré špecifiká ceninových farieb (stabilita pri tlači, špecifikácie farebnosti, svetlostálosť farieb, chemické vlastnosti farieb, mechanické a optické vlastnosti farieb. Podrobne boli rozoberané špecifiká novovyvinutých farieb určených pre ceninovú tlač SICPA OASIS a SICPA SPARK. V poobedňajších hodinách sa uskutočnili prezentácie laboratórneho testovania farieb.

Posledný deň bol venovaný návšteve a prehliadke výrobných priestorov špeciálnych ceninových farieb pre tlač bankoviek a cenín v Chavornay. Riaditeľom výrobnej prevádzky Dr. Jean-Paul Vionnetom bola predstavená štruktúra výroby a funkcionalita jednotlivých súčastí výrobnej prevádzky. Technológia výroby, ako aj výrobné priestory vzhľadom na predmet produkcie podliehajú vysokému stupňu utajenia a nie sú bežne prístupné všetkým návštevníkom spoločnosti SICPA. Svojim podpisom sme sa zaviazali k mlčanlivosti o informáciách súvisiacich s výrobou, ako aj s výrobnými priestormi.

Pracovná návšteva spoločnosti SICPA bola jedinečnou svojho druhu a veľkou príležitosťou na stretnutie s kvalifikovanými odborníkmi, na získanie cenných informácií o aktuálnych trendoch v oblasti ceninovej tlače, požiadavky na kvalitu ktorej sa neustále zvyšujú s ohľadom na stále sofistikovanejšie spôsoby falšovania bankoviek a ceninových dokumentov. Nadobudnuté poznatky budú využité nielen pri expertíznej činnosti, ale aj pri tvorbe technických špecifikácií nových slovenských ceninových dokumentov.